Lasbrief uitgereik om Mdluli in hof te kryRichard Mdluli. (Argieffoto) Die Pretoriase hooggeregshof het Donderdag ’n lasbrief uitgereik om Richard Mdluli, voormalige hoof van misdaadintelligensie by die polisie, te dwing om in die hof te verskyn. Dit nadat hy wéér afwesig was toe sy medebeskuldigdes Donderdag in die hof verskyn het. Mdluli se medebeskuldigdes, Solomon Lazarus, voormalige finansiële hoof by die polisie se misdaadintelligensie-eenheid, en Heine Barnard, ŉ voormalige verkrygingsbestuurder, het vanoggend in die hof verskyn op onder meer aanklagte van bedrog, diefstal en korrupsie. Daar was egter geen teken van Mdluli nie. Regter Bert Bam het beslis dat Mdluli beveel word om in die hof te verskyn en dat ’n brief aan die departement van korrektiewe dienste (DKD) gestuur word om die DKD te versoek om hom uit die tronk na die hof te bring. Volgens Bam is daar geen rede nie waarom Mdluli nie in die hof moet verskyn nie. Mdluli dien tans ’n vonnis in ’n afsonderlike saak uit. Hy het vorige hofverrigtinge misgeloop weens swak gesondheid. Die saak teen Mdluli, Lazarus en Barnard is vroeër vandag uitgestel tot 12 Maart wanneer ’n datum vir hul verhoor vasgemaak sal word. Die drie word daarvan beskuldig dat hulle ŉ geheime misdaadintelligensiefonds van die polisie geplunder het.